‘কুমার’ সলমন খান কি এবার পাণিগ্রহণ করবেন? এ বড় পুরনো প্রশ্ন। তবে উত্তর মেলেনি। এবার সম্ভবত উত্তর মিলতে চলেছে। আসলে ২০১৫ সালটাই তো তাঁর অন্যতম লাকি বছর। এই বছরেই তো বড় সিদ্ধান্ত নিয়ে ফেলা দরকার। বলিউডে গুঞ্জন, দবাং খানও এবার বান্ধবী লুলিয়াকে কথা দিতে চলেছেন। ৫০-এ পা দিতে আর বেশি দেরি নেই। রবিবারই হাফ সেঞ্চুরি হয়ে যাবে। আর সেই দিনেই গার্লফ্রেন্ড লুলিয়া ভান্তুর যাচ্ছেন সলমনের বাড়িতে। বলিউড মহলে এ একেবারে পাকা খবর।
সল্লু মিয়াঁর কেরিয়ার গ্রাফ কবেই বা নীচের দিকে নেমেছে! তবে ২০১৫ শেষ করেছেন একেবারে ছক্কা হাঁকিয়ে। পর পর দুটো হিট ছবি। ‘বজরঙ্গি ভাইজান’ আর ‘প্রেম রতন ধন পায়ো’। বক্স অফিস হিট নিয়ে সাফল্য ভাবলেই চলবে না। হিট অ্যান্ড রান মামলা থিতিয়ে গিয়েও ফের উজিয়ে ওঠার মুখে। সুপ্রিম কোর্টে যাচ্ছে মহারাষ্ট্র সরকার। তবে শোনা যাচ্ছে, বিয়ে নিয়ে বান্ধবী লুলিয়ার নাকি আর তর সইছে না। অপেক্ষার তো একটা সীমা আছে! 
সুতরাং যা খবর, সল্লু এই জন্মদিনেই বান্ধবীকে নিয়ে যাচ্ছেন নিজের বাড়িতে। তবে খুব ঘটা করে পার্টি হবে না। একটু চুপচাপ। শোনা যাচ্ছে নিমন্ত্রিতের তালিকা ছোট হলেও, তাতে আছেন সঙ্গীত পরিচালক মাইক এবং ডেভিড গুয়েতা। আরও একটি ব্যাপার। এই জন্মদিনে সলমন নাকি একটি প্রমোদতরী কিনছেন। তবে সেটা বিশেষ কারও দেওয়া উপহার, ভাসছে এমন কথাও।